ประกันสังคมเล็ง ลงทุนอสังหาฯ
กองทุนประกันสังคมจ้องลงทุนอสังหาริมทรัพย์ โชว์ผลงาน 9 เดือน โกยกำไร 4.4 หมื่นล้านบาท
17 พ.ย. 2559

กองทุนประกันสังคมจ้องลงทุนอสังหาริมทรัพย์ โชว์ผลงาน 9 เดือน โกยกำไร 4.4 หมื่นล้านบาท
รายงานจากสำนักงานประกันสังคม (สปส.) เปิดเผยว่า ขณะนี้ สปส.อยู่ระหว่างการจัดตั้งทีมวิเคราะห์การลงทุนอสังหาริมทรัพย์โดยตรง  หลังจากที่มีการแก้ไขกฎหมายให้ สปส.สามารถเข้าไปลงทุนในอสังหาริมทรัพย์ได้โดยตรง  ขณะเดียวกันก็มีความสนใจที่จะเข้าไปลงทุนกองทุนฟิวเจอร์ฟันด์ของรัฐบาล ส่วนการลงทุนในต่างประเทศนั้นคณะกรรมการ สปส.เคยอนุมัติเงินลงทุนไว้ประมาณ 2,000 ล้านบาท หรือประมาณ 7 หมื่นล้านบาท นั้นก็จะต้องชะลอออกไปก่อน เนื่องจากภาวะเศรษฐกิจในต่างประเทศยังคงผันผวน
ทั้งนี้ ณ สิ้นเดือน ก.ย. 2559 กองทุนประกันสังคมมีเงินลงทุนรวม 1.5 ล้านล้านบาท โดยในรอบ 9 เดือนแรกมีผลตอบแทนจากการลงทุนที่รับรู้แล้ว 4.4  หมื่นล้านบาท แบ่งเป็นผลตอบแทนจากดอกเบี้ยและกำไรจากการขายตราสารหนี้ 3.1 หมื่นล้านบาท และเงินปันผลและกำไรจากตราสารทุน 900 ล้านบาท เมื่อเทียบกับช่วงเดียวกันปีก่อนที่มีผลตอบแทนการลงทุน 3.4 หมื่นล้านบาท หรือเพิ่มขึ้น 6,000 ล้านบาท และคาดว่าสิ้นปีนี้จะมีผลตอบแทนไม่ต่ำกว่า 4.5 หมื่นล้านบาท
อย่างไรก็ตาม แนวโน้มผลตอบแทนการลงทุนของประกันสังคมเบื้องต้น 10 เดือนก็อยู่ที่ 4.4 หมื่นล้านบาทแล้ว ซึ่งเท่ากับผลตอบแทนการลงทุนทั้งปีของปี 2558 ที่อยู่ที่ 4.4 หมื่นล้านบาท ดังนั้นเหลืออีกประมาณ 2 เดือน ก็คาดว่าจะได้รับผลตอบแทนเพิ่มขึ้นจากปีที่แล้ว แต่จะเพิ่มเท่าไรนั้นจะต้องดูแนวโน้มตลาดเงินตลาดทุนด้วย